
PASIŪLYMAI
A.	kadangi 2023 m. lapkričio 15 d. Vokietija pateikė paraišką „EGF/2023/003 DE/Vallourec“ dėl finansinės paramos iš Europos prisitaikymo prie globalizacijos padarinių fondo atleistiems darbuotojams (EGF), nes iš Vokietijos įmonės „Vallourec“ („Vallourec Deutschland GmbH (VAD)“) atleista darbuotojų; 
B.	kadangi paraiška susijusi su 1 518 atleistų darbuotojų, kurių veikla įmonėje VAD buvo nutraukta; kadangi ši įmonė vykdo veiklą NACE 2 red. 24 skyriui (Pagrindinių metalų gamyba) priskiriamame ekonomikos sektoriuje; kadangi įmonė atleido darbuotojus Diuseldorfo regione;
C.	kadangi Komisija nustatė, kad ši Vokietijos paraiška yra priimtina pagal EGF reglamento 4 straipsnio 2 dalies a punkte nustatytus intervencijos kriterijus, pagal kuriuos reikalaujama, kad per keturių mėnesių ataskaitinį laikotarpį iš valstybės narės įmonės turi būti atleista ne mažiau kaip 200 darbuotojų, įskaitant darbuotojus, atleistus iš jos tiekimo ir tolesnės gamybos grandies įmonių, ir (arba) savarankiškai dirbančius asmenis, kurių veikla nutrūko;
D.	kadangi 2024 m. vasario 29 d. Komisija priėmė pasiūlymą dėl sprendimo dėl EGF lėšų mobilizavimo Vokietijos reikmėms siekiant remti 835 tikslinių paramos gavėjų, t. y. darbuotojų, atleistų iš darbo įmonėje VAD, reintegraciją į darbo rinką; 
E.	kadangi įmonė „Vallourec Deutschland GmbH (VAD)“ yra įmonės „Vallourec S.A“ (Prancūzija) patronuojamoji įmonė Vokietijoje; kadangi įmonė gamino besiūlius karštojo valcavimo plieno vamzdžius dviejose plieno gamyklose Vokietijoje, kaimyniniuose Diuseldorfo ir Miulheimo prie Rūro miestuose; kadangi po kelerių finansinių nuostolių metų įmonė ėmė įgyvendinti keletą restruktūrizavimo ir darbuotojų mažinimo priemonių, o nuo 2018 m. – specialų gaivinimo planą; kadangi darbuotojai, siekdami išsaugoti įmonės gamybos vietas, buvo pasiryžę stipriai nuolaidžiauti; kadangi, nepaisant to, nuo 2015 m. dėl restruktūrizavimo prarasta daugiau kaip 1 400 darbo vietų; 
F.	kadangi 2021 m. įmonė „Vallourec S.A.“ nusprendė parduoti savo Vokietijos vamzdžių gamyklas, o gamybą perkelti į Braziliją; kadangi visi bandymai parduoti gamybos vietas buvo nesėkmingi ir dėl to gamybos vietos bus galutinai uždarytos, o likę darbuotojai atleisti iki 2025 m. sausio 1 d. (trimis etapais: pirmoji darbuotojų grupė iš įmonės išėjo iki 2024 m. sausio 1 d., antroji turi išeiti iki 2024 m. liepos 1 d., o trečioji – iki 2025 m. sausio 1 d.); 
G. 	kadangi įmonė VAD sutiko įkurti perkėlimo bendrovę kiekvienai atleistų darbuotojų grupei, be to, įmonė taip pat pasiūlė ankstyvo išėjimo į pensiją planą 1966 m. arba anksčiau gimusiems darbuotojams, taip pat savanoriško išėjimo iš darbo planus asmenims, kuriems gali nebereikėti ilgiau trunkančios pagalbos ieškant naujo darbo;
H.	kadangi numatoma, kad šie atleidimai padarys didelį neigiamą poveikį vietos ekonomikai, kuri pastaraisiais dešimtmečiais išgyvena didelius struktūrinius pokyčius ir susiduria su dideliu darbo vietų mažėjimu gamybos pramonės sektoriuje, visų pirma – metalo gamybos; kadangi numatoma, kad dėl darbuotojų atleidimo nedarbo lygis Miulheimo ir Diuseldorfo miestuose padidės atitinkamai 11,6 proc. ir 5,6 proc.; 
I.	kadangi vietos darbo rinkos regione labai skiriasi: Miulheime yra didelis nedarbo lygis, o Diuseldorfe – labai didelis užimtumas paslaugų sektoriuje; kadangi atleistų darbuotojų profiliai neatitinka darbo rinkoje reikalingų įgūdžių; kadangi dauguma atleistų darbuotojų jau nuėję netrumpą kelią savo profesiniame gyvenime ir ilgą laiką pradirbę įmonėje VAD, o jų formalios kvalifikacijos lygis dabartinėje darbo rinkoje yra nekonkurencingas; kadangi dėl to darbuotojų kvalifikacijos kėlimas ir perkvalifikavimas atsižvelgiant į darbo rinkos poreikius, susijusius su kvalifikuotomis darbo vietomis, bus iššūkis, visų pirma atsižvelgiant į didelį tuo pačiu metu atleistų asmenų skaičių; 
J.	kadangi Vokietija nurodė, kad vadovaujantis Reglamento (ES) 2021/691 7 straipsnio 4 dalimi suderintas prie individualių poreikių pritaikytų paslaugų paketas parengtas konsultuojantis su socialiniais partneriais; 
K.	kadangi Vokietija patvirtino, kad EGF finansuojamos priemonės nebus remiamos pagal kitas Sąjungos finansines priemones;
L.	kadangi EGF lėšų didžiausia metinė suma neviršija 186 mln. EUR (2018 m. kainomis), kaip nustatyta 2020 m. gruodžio 17 d. Tarybos reglamento (ES, Euratomas) 2020/2093, kuriuo nustatoma 2021–2027 m. daugiametė finansinė programa, 8 straipsnyje;
todėl Užimtumo ir socialinių reikalų komitetas ragina atsakingą Biudžeto komitetą į savo pasiūlymą dėl rezoliucijos įtraukti šiuos pasiūlymus:
1.	primena, kad EGF tikslas – parodyti solidarumą su paramos gavėjais ir teikti jiems paramą; mano, kad EGF finansinė parama turėtų būti skirta visų pirma aktyvioms darbo rinkos politikos priemonėms ir prie individualių poreikių pritaikytoms paslaugoms, kuriomis siekiama sparčiai integruoti paramos gavėjus į deramą ir tvarią darbo rinką tame pačiame ar kitame veiklos sektoriuje; pabrėžia, kad svarbu paruošti darbuotojus skubiai reikalingai žaliajai ir skaitmeninei Europos ekonomikos ir visuomenės pertvarkai; atsižvelgdamas į tai pakartoja, kad Sąjunga atlieka svarbų vaidmenį prisidedant prie finansavimo reikiamos kvalifikacijos įgijimui, be kita ko, per EGF, kurio reikia teisingai pertvarkai pagal Europos žaliąjį kursą; 
2.	pritaria Komisijai, kad tenkinamos EGF reglamento 4 straipsnio 2 dalies a punkte nustatytos sąlygos ir kad Vokietija turi teisę pagal šį reglamentą gauti finansinę 2 984 627 EUR paramą, kuri sudaro 60 proc. visų išlaidų, siekiančių 4 974 379 EUR ir apimančių prie individualių poreikių pritaikytų paslaugų išlaidas (4 783 057 EUR) ir parengiamosios, valdymo, informavimo ir viešinimo, kontrolės ir ataskaitų teikimo veiklos išlaidas (191 322 EUR);
3.	palankiai vertina tai, kad 2022 m. lapkričio mėn. Vokietijos EGF valdymo institucija pradėjo diskusijas su darbuotojus atleidžiančia įmone, išorės rangovu, kuriam pavesta įsteigti perkėlimo bendrovę, Valstybine užimtumo tarnyba ir atitinkamomis Šiaurės Reino-Vestfalijos federalinės žemės valdžios institucijomis dėl galimos EGF paraiškos, o 2023 m. vasario 13 d. buvo susitarta dėl bendro veiksmų plano;
4.	pažymi, kad paraiška susijusi su 1 518 darbuotojų, atleistų iš įmonės „Vallourec Deutschland GmbH (VAD)“; be to, pažymi, kad iš viso 835 darbuotojai bus tiksliniai paramos gavėjai; pabrėžia, kad 73,5 proc. tikslinių paramos gavėjų yra 30–54 metų amžiaus, o 20,1 proc. yra vyresni nei 54 metų, kad 89,1 proc. turi vidurinį arba aukštesnį nei vidurinis išsilavinimą ir kad 95,6 proc. jų yra vyrai; taip pat pabrėžia, kad teikiant prie individualių poreikių pritaikytas paslaugas reikėtų atsižvelgti į konkrečius šioms grupėms priklausančių asmenų poreikius, ypač atsižvelgiant į jų įgūdžių profilį ir padėtį vietos darbo rinkose;
5.	pabrėžia, kad Vokietija patvirtino, jog priemonėms, remiamoms iš EGF, nebus skiriama jokia finansinė parama pagal kitas Sąjungos finansines priemones;
6.	primena, kad prie individualių poreikių pritaikytas paslaugas, kurios turi būti teikiamos darbuotojams pagal EGF reglamento 8 straipsnio 7 dalies h punktą, sudaro šios priemonės: a) kvalifikacijos kėlimo priemonės, b) konsultavimas ir profesinis orientavimas / aktyvavimo priemonės, c) konsultacijos verslo steigimo klausimais, d) dotacijos verslui pradėti, e) pagalba ieškant darbo, f) kvalifikacijos kėlimo paskatos, g) kitos paskatos ir h) mokymo išmoka;
7.	labai palankiai vertina siūlomą priemonę „Pagrindiniai skaitmeniniai įgūdžiai“ (Digitale Grundqualifizierung), skirtą skaitmeninės pramonės amžiuje reikalingų įgūdžių sklaidai, kaip reikalaujama EGF reglamento 7 straipsnio 2 dalyje; pažymi, kad ši priemonė visų pirma skirta tiems dalyviams, kurie neturi skaitmeninių įgūdžių arba jie yra prasti; palankiai vertina tai, kad dalyviams bus skirti nešiojamieji kompiuteriai, kad jie galėtų lankyti kursus ir mokytis namuose, taip pat tai, kad ypatingas dėmesys bus skiriamas taikomiesiems įgūdžiams, kurie padeda dalyviams naudotis internetinėmis darbo paieškos priemonėmis;
8.	primena, kad yra galimybė taikyti specialias laikinas priemones iš suderinto paketo, įskaitant, be kita ko, vaiko priežiūros išmokas, kaip numatyta EGF reglamento 7 straipsnio 2 dalies b punkte, siekiant palengvinti darbo ieškančių asmenų dalyvavimą siūlomoje veikloje.

